Z á p i s n i c a

z XV. zasadnutia Miestneho zastupiteľstva mestskej časti Košice-Staré Mesto, konaného dňa 24.01.2017
------------------------------------------------------------------------------------------------------------------------

Prítomní: 	podľa prezenčnej listiny.

Bod č. 1
Otvorenie

p. Grega, starosta MČ: Sme uznášania schopní. Poprosím, či sú nejaké pozmeňujúce alebo doplňujúce návrhy k programu rokovania.

p. Hulmečíková, poslankyňa MČ: Keďže bola doručená petícia o realizáciu plánovanej výstavby podzemného garážového domu 15.12.2016 a bola adresovaná miestnemu zastupiteľstvu, tak musíme urobiť ten prvý krok my tu na zastupiteľstve. Preto navrhujem zaradiť to ako bod č. 5/A. Materiál je na stole.

p. Bílek, poslanec MČ: Faktická poznámka. Pán predsedajúci, ja len s faktickou poznámkou. Nakoľko sa čím ďalej tým dlhšie predlžujú naše zastupiteľstvá, by som chcel poprosiť, aby sme skončili do dvanástej. Ak nie, tak touto cestou sa zároveň ospravedlňujem. Ja o dvanástej musím odísť. Aj keď tých bodov nie je veľa, ale už mám svoje skúsenosti ako sa to tu naťahuje. 

p. Grega, starosta MČ: Budem sa snažiť to tak viesť.

p. Rácz, poslanec MČ: Budem reagovať na kolegu, že na základe veľmi negatívneho hodnotenia minulej zápisnice, ktorá mala 61 strán, úplne zbytočných, za čo som sa hanbil. Jednoducho už som to povedal. Veľmi dôrazne ťa prosím, pán starosta, trvaj na dodržiavaní rokovacieho poriadku a potom to, čo si povedal, bude v poriadku. 

p. Grega, starosta MČ: Pokiaľ sa nikto ďalší nehlási, hlasujte kto je za, aby ako bod č. 5/A bola prerokovaná petícia, ktorá došla na miestny úrad?

Hlasovanie č. 1: za – 8 , proti – 4, zdržalo sa – 0, nehlasovalo – 0

p. Grega, starosta MČ: Bod je schválený. Teraz hlasujte o celku. Program, ktorý ste dostali, vrátane doplneného bodu 5/A. Prosím hlasujte. 

Hlasovanie č. 2: za – 9 , proti – 0, zdržalo sa – 0, nehlasovalo – 2

p. Grega, starosta MČ: Program bol schválený. 

Bod č. 2
Overovatelia zápisnice

p. Grega, starosta MČ: za overovateľov zápisnice určujem pána poslanca Rolanda a pána poslanca Djordjeviča. 

Bod č. 3
Voľba návrhovej komisie

p. Grega, starosta MČ: Prosím, aby ste navrhli členov do návrhovej komisie. 

p. Rácz, poslanec MČ: Pán Süli.

p. Djordjevič, poslanec MČ: Pán Hanesz.

p. Grega, starosta MČ: Pokiaľ nie sú ďalšie návrhy, poprosím, aby v návrhovej komisii pracovali poslanci Süli a Hanesz. Prosím hlasujte.
									
Hlasovanie č.3: za – 9, proti – 0, zdržalo sa – 0, nehlasovalo – 1

p. Grega, starosta MČ: Konštatujem, že návrhová komisia bude pracovať v zložení: poslanci Süli a Hanesz. 

Bod č. 4/
Návrh programového rozpočtu mestskej časti Košice-Staré Mesto na roky 2017 – 2019.

p. Grega, starosta MČ: Otváram diskusiu. Nech sa páči pán predseda finančnej komisie.

p. Süli, starosta MČ: Na finančnej komisii sme prejednávali dve možnosti Jednou z možností bolo, že peniaze naviac, ktoré sme získali od mesta v príjmovej časti, ale aj ušetrené finančné prostriedky za zástupcu ... . Jedna alternatíva bola zo strany miestneho úradu, ktorú predložil pán starosta a druhá alternatíva bola, ktorú som predložil ja so zámerom, že predovšetkým by sme sa mali postarať o vlastný majetok a potom, aby sme investovali finančné prostriedky, ktoré máme, do iných akcií. Keďže došlo k zhode, že nebudeme nejako dlho diskutovať, zastupiteľstvo hlasovaním vyrieši čo uprednostní. Zveľadenie vlastného majetku alebo nejaké cudzie akcie, ktoré tu môžeme akceptovať, nemusíme akceptovať. Môžeme počkať na záverečný účet a keď bude záverečný účet na stole, spoznáme ako sme hospodárili za minulý rok a vyriešili tie veci, ktoré nás ťažia. Čo sa týka investícií, ja si myslím, že v tomto roku, keď všetko dopadne tak ako by malo, budú tri veľké investície. Jedna bude tá plaváreň, ktorá už mešká rok vďaka úradu pre verejné obstarávanie, ktorý mešká s vyjadrením. Pán riaditeľ, dovoľte, aby som vás tu privítal. V krátkosti by som vás požiadal ako stojíme, či už môžeme začať tú rekonštrukciu alebo stále sa to ťahá. To nám poviete. Veľmi krátko. Druhá vec je výstavba materskej školy, teda prístavby materskej školy. Tam máme úplné krytie na jednu škôlku a v druhom prípade máme požiadavku o plus 13 tisíc eur, keď som si to dobre pozrel. Rádovo 14 tisíc eur. Takže máme tri také akcie, ktoré sú na chválu tejto mestskej časti. To je plaváreň. Chceli by sme urobiť prístavbu materskej školy a samozrejme vlastný majetok. Dať definitívnu podobu strechy Löfflerovej vily, lebo to je náš majetok a mali by sme zveľadiť tento majetok. Vznikla aj diskusia, pán starosta, o tom, že čo keď predáme vilu, niekomu prihráme nejakú hotovú vec. Vilu sme zatiaľ nepredali a keď tam bude strecha v dezolátnom stave, znižuje hodnotu tejto vily. Je hovorím stále. Vlastný majetok je prvoradý majetok. Potom môžeme ostatné veci robiť. Ešte by som si dovolil jednu vec povedať. Bolo tu v roku 2010, dobre hovorím pán doktor Bilčak, sčítanie ľudu? Položil by som si takú otázku, či vieme prognostikovať vývoj počtu detí cez ohlasovňu. Tam máme aj evidenciu obyvateľstva, pán starosta, keď dobre viem. Či vieme urobiť podľa evidencie obyvateľstva, nie menovite, ale počtom, čo nás čaká ďalších desať rokov. Za 25 rokov existencie mestskej časti sme tu zažili jeden obrovský útlm, kde sme materské školy museli zavrieť, lebo nebolo dosť detí. Zápasili sme asi päť rokov, že kapacita škôl nestačí. Ideme budovať. Ale mám aj také informácie, že zase sa spustila bitka o deti, že ten útlm, tá sínusová krivka stále klesá a zase bude problém s plným vyťažením materských škôl. Neviem či na úrade ohlasovňa, evidencia obyvateľstva. Myslím, že je pod kompetenciou úradu. Je tam jeden, možno nejaký program je, kde sa dá vyčleniť, že koľko detí to bude. Lebo vyzerá tak, mám taký pocit, že kapacita by mala stačiť. Tie dva prístavby. A to je všetko, čo som chcel povedať. Ešte toľko. Ktorý návrh odsúhlasíme, čo sa týka programového rozpočtu mestskej časti, návrh úradu pod vedením pána starostu alebo návrh finančnej komisie, to hlasovaním tu vyriešime a potom dáme aj zadosť pánovi poslancovi Bílekovi, že nebudeme o tom dlho diskutovať. 

p. Grega, starosta MČ: Chcel by som sa len vrátiť k týmto veciam, že áno, treba sa starať o vlastný majetok. Je to samozrejmosť. Ale ja už som to aj kedysi povedal, že to je taký danajský dar, ktorý jednoducho stojí strašne veľa financií a teraz aj keď do toho zainvestujeme, tak ja si dávam teraz otázku. Nie ako starosta, ale ako občan Starého Mesta. Akým spôsobom to využijem ja alebo ostatní občania? Alebo koľkí ho môžu využiť? Čiže tá odpoveď je, proste strašne málo občanov to môže využiť. Naopak. Keď zainvestujeme do iných vecí, tak môžu to využiť. Čo sa týka napríklad tej plavárne, tak to jednoznačne vieme koľko tam chodí približne Staromešťanov, aj z iných mestských častí. Hovorili sme tu o tých škôlkach. Mali sme kedysi také stretnutie pred rokom a pol a rozprávali sme aj o možnosti, že vrátiť tie škôlky mestu a všetci, ktorí tam boli, všetci poslanci povedali že nie a sľúbili, že sa v tom bude pokračovať. Tak isto ja tu mám taký jeden predvolebný ..., kde sme tu podaktorí, viacerí a okrem iných vecí je tam aj bod 5. Pokračovať v rozširovaní kapacít materských škôlok v Starom Meste. Pre mňa predvolebné sľuby platia nielen pár dní pred voľbami, ale počas celého obdobia a navyše, keď sa nám podarilo získať financie od štátu, dokonca sa nám podarilo, keďže vlastne tie prístavby neboli zvládnuté, sa nám podarilo preklopiť tie finančné prostriedky, že ich môžeme čerpať aj v tomto roku, tak ja si myslím, že to by asi nebolo normálne, keby sme vrátili štátu 40 tisíc a nedali tam nejakých 18 tuším, aby sme to dokončili. Pretože už potom si neviem predstaviť, keď budeme žiadať na niečo iné, tak povedia:  „Tak tí žiadajú a potom nevedia čo chcú“. A čo sa týka tej demografickej krivky a tých detí, tak o niekoľko mesiacov, keď chodíte tu dookola, tak vidíte ako to strašne rýchlo ide. Pribudne jeden obrovský bytový komplex na Strojárenskej, kde má byť ani neviem koľko bytov. Ďalší má byť tá Mlynská bašta, atď. Ja si myslím, že my sa nemusíme obávať toho počtu detí. Naopak. Bolo by dobré, keby sme využili túto možnosť. 

p. Süli, poslanec MČ. Faktická poznámka: Hovorili ste, že je to danajský dar. Z toho danajského daru zatiaľ siedmy rok berieme ročne asi 10 tisíc, teda je to plus 70 tisíc eur. Nie je to pravda, že nič z toho nemáme. Máme. A tieto finančné prostriedky zatiaľ boli premietnuté do rozpočtu mestskej časti. Môžeme hovoriť o veľa veciach, ale potom by sme sa nemuseli pýšiť ani s plavárňou, lebo tam dávame dotácie, lebo to nepokrýva zo vstupného a z reklamy asi nevieme prevádzku podržať. V Múzeu Vojtecha Löfflera asi tiež to nie je celkom tak, lebo tam to tiež dotujeme. Potom je to tiež danajský dar. Máme nejaké povinnosti, máme to urobiť. Určité je, že berieme nájomné z Löfflerovej vily a tú strechu definitívne opravme a ideme ďalej. Čo sa týka chýbajúcich 18 tisíc eur, pri záverečnom účte môžeme ešte rozhodnúť o tom. Nevieme aká bude zima. Čo si môžeme dovoliť, čo nie. Ale asi budeme môcť si dovoliť toto urobiť. Zatiaľ to vyzerá tak, že máme bezproblémovo jednu materskú školu – prístavbu spustiť. A keď dobre vidím, pozerám sa na počasie, je mi známe, že v priebehu dvoch mesiacov nezačneme to robiť. Určite nie. 

p. Djordjevič, poslanec MČ: Budem asi reagovať takto. Čo sa týka evidencie obyvateľstva. Potvrdím starostove slová, že Rezidencia pri radnici sa chystá, Mlynská bašta, Kmeťova. Na druhej strane, nevieme kto si tie byty kúpi. Lebo napríklad Cassovar, kde bývam ja, viac ako 70 percent bytov sú cezpoľní. Sú aj cudzinci. Ale na druhej strane, aj títo ľudia môžu mať deti. Čiže veľmi ťažko určiť a z našej strany polemizovať, či naozaj bude záujem o tieto škôlky z reálnych Staromešťanov alebo z ľudí, ktorí tam budú bývať. Ale mám vedomosti od riaditeliek, hlavne v radách školy, kde som, že o staromestské škôlky bude stále záujem. Stále majú pretlak. Snažia sa umiestňovať Staromešťanov. Tohto roku sa podarilo umiestniť všetkých, ale nie všetkých uchádzačov. To znamená, že tieto škôlky majú veľmi dobré meno, majú veľmi dobrú úroveň. Sú aj materiálne lepšie vybavené ako škôlky magistrátu. A ešte je tu fakt, že v Starom Meste býva veľmi veľa seniorov. Veľa rodičov vyberá škôlku podľa bydliska starých rodičov. Čiže je to cesta, ale na druhej strane chcem dať aj za pravdu predsedovi komisie výstavby, že aj ja som za riešenie, že by sa urobilo vlastne všetko, keď budeme na to mať peniaze, lebo aj tieto veci, o ktorých on hovorí, sú dôležité. Čiže nájsť nejaký kompromis a pozrieť sa na to poriadne, že nemusí to byť ani jeden návrh, ani druhý a môžeme dnes vyriešiť nejaký ešte lepší konštruktívnejší návrh. 

p. Hulmečíková, poslankyňa MČ: Ja som urobila taký prehľad tých nákladov, ktoré sú nevyhnutné na materské školy, čo sa týka rozšírenia kapacít. Keď som urobila aj tú alternatívu, že na Jarnú by sa vysúťažil dodávateľ, ktorý dá zľavu desať percent, brala som také optimum, tak by sme potrebovali v rozpočte 17 197 eur. Hovoriť o tom, že začneme niekedy v apríli Jarnú súťažiť, je neskoro. Treba urobiť prípravu a ďalšie veci. Ja si osobne myslím, že ten návrh, ktorý dal starosta, že z tých finančných prostriedkov, ktoré sme dostali navyše, je potrebné ukončiť tieto škôlky a povedať si, že áno, ja neviem, pri tom výrube nebude to tých tisíc eur alebo nebude tá spoločenská hodnota sedem tisíc. To bude všetko známe 2.2.2017, keď budeme mať konanie, kde sa definitívne povie čo áno a čo nie. Ale tu sú vyznačené maximálne sumy. Čiže ja si osobne myslím, že ten návrh, ktorý dal starosta na tých 14 tisíc, je optimálny a bola by som za to, aby sme ukončili tie škôlky. Pretože ja mám pocit a odpustite mi. My niečo sa dohodneme v jednom roku, nestihneme to v tom roku a prvého toho ďalšieho kalendárneho roka ako keby sme si vymazali všetko z hlavy povedali: „joj, ale toho roku budeme robiť to a to“. Poďme, dokončme to, čo máme a potom poďme ďalej. Nie som proti Löfflerovej vile. Absolútne som za ňu, aby sme to urobili. Ale sme povedali, dostali sme tie peniaze, máme ich na účte, zo štátu tie peniaze. No nebude to hanba, keď fakt ich budeme vracať? A čo sa týka tej demografickej krivky. Ja som o tom hlboko presvedčená po poslednej školskej rade, ktorú sme mali na Zádielskej, kde sa práve hovorilo o tom, že matky by mali deti dať už do škôlky od tých dvoch rokov, že to je práve optimálny vek, kedy by deti mali ísť do tej škôlky. Ja tvrdím, že tých detí, aj dvojročných, je dosť v Starom Meste. Je dosť. A práve tie neumiestňujeme. Umiestňujeme len deti od troch rokov. Čiže ja sa o tú krivku absolútne nebojím a som presvedčená, že o pár rokov budeme mať aj málo.

p. Rácz, poslanec MČ. Faktická poznámka: Je tam ešte jeden faktor. Nikto na svete neodhadne ani približný počet detí v nasledujúcich rokoch, ale v najhoršom prípade, takže ja som za to rozšírenie a za ten návrh, sa stane to, že v jednej triede bude o niečo menej a bude sa zvyšovať tým pádom kvalita starostlivosti. Takže jednoznačne som za. 

p. Roland, poslanec MČ: Vyjadrím sa len vo všeobecnosti k nehnuteľnému majetku. My sme, myslím si, na komisii, aj na predchádzajúcich miestnych zastupiteľstvách opakovane v rôznych súvislostiach jednali o rôznych veciach. Dospeli sme k určitým názorom a ja si nemyslím, že tie názory treba meniť zo dňa na deň. Dospeli sme k názoru, že treba rekonštruovať škôlku. Zmenil sa systém škôlky, zmenil sa systém výberu. Dospeli sme k tomu názoru, že nepredávame Löfflerovu vilu zatiaľ. Dospeli sme k názoru, že síce plaváreň je, ja to nenazvem danajský dar, ale tvrdý oriešok. Ale nechceme sa zbaviť plavárne. Vyjadril som sa vtedy tak, že to odlišuje Staré Mesto do veľkej miery od iných mestských častí, že napriek všetkým problémom máme niečo čím sa môžeme pochváliť. Čo s tým bude v budúcnosti alebo nie, ja na to žiaľbohu ako poslanec dám odpoveď, že neviem. Lebo tu si vyšší orgán zmyslí, jeden orgán predĺži vek detí pre materské školy, iný orgán, nie konkrétne hovorím, si zmyslí, že zoberie škôlky. Ďalší orgán si zmyslí o dva roky, že treba škôlky rozdať atď. Čiže ja si myslím, že treba sa snažiť nájsť také riešenie, aby všetko to, o čom sme už jednali, bolo realizované. 

p. Grega, poslanec MČ: Ja by som sa chcel teraz ešte opýtať, pretože v podstate na poslednej finančnej komisii tam padol návrh, že dať financie na work-outové ihrisko alebo zariadenia. Nie som proti, lebo bol som za v programe pre Staré Mesto a to platí. Keď sa raz pod niečo podpíšem, tak to platí. Ale keďže máme tie financie na účte na tie škôlky, tak znova hovorím, to by bol nezmysel. A druhá vec mi chýba , lebo tam bola nejaká čiastka. Zaujímalo by ma, že na základe čoho bola tá čiastka. Asi 25 tisíc. Či máme už nejaký návrh alebo vieme kde by to malo byť umiestnené, alebo či vieme kde by to malo byť umiestnené. Lebo aby sme sa znova nedostali do problémov ako to bolo už s jedným ihriskom alebo s tými garážami, pretože to sa nedá jednoducho len tak urobiť. Čiže tam by sme mali poznať naozaj, že títo ľudia chcú a že vedia o tom. A tak je to tá čiastka, lebo my sme s tým nepracovali na úrade, nemáme nejaký rozpočet, teda ani neviem na základe čoho. Čiže zase aby sme ju len tak zbytočne tam nedržali a nedáme to tam, kde by sme mohli dať a potom prídeme o tie peniaze. Čiže je tam dosť priestoru, keď ten záujem bude a to si zistíme, aby sme to urobili v podstate na budúci rok. A napokon by sme tak mali ku všetkému možnosť pristupovať. Opýtajme sa tých rodičov, či chcú, aby sme to rozšírili. Ja urobím takúto anketu. A riaďme sa podľa toho. Veď sme tu kvôli tomu. 

p. Djordjevič, poslanec MČ. Faktická poznámka: Chcel by som reagovať na vás ohľadom toho, že sme na ostatnej komisii našej združenej, kde je aj športová činnosť zakomponovaná, hovorili o tom, že, zhodli sme sa myslím všetci poslanci, by sme urobili skutočne seriózny výskum. Bol som to ja, ktorý som pripomenul kauzy garážové domy a na tom sme sa, neviem či aj písomne, uzniesli. Zhodli sme sa na tom, že samozrejme, že by sme realizovali v daných lokalitách výskum, ako to bolo v prípade basketbalového ihriska tu v Malej Prahe, resp. za Jesennou ulicou, že ľuďom potom búchajúca lopta vadila. Hovorili sme aj o niečom inom. Aj v SKČ-ku je wokr-outové ihrisko, ktoré sa nepoužíva. V Prahe 8 pri prehliadke Karlínskeho námestia nám tak isto povedala zástupkyňa starostu, že work-outové ihrisko veľmi nejde, ale sú tu iné prvky, sú tu iné veci, ktoré by sa dali realizovať. 

p. Pillár, hlavný kontrolór MČ: Ja by som len upozorniť, čo sa týka pozmeňujúceho návrhu, kde vlastne komisia finančná schválila zvýšenie príjmov z prenájmu trhoviska, na tú skutočnosť, že jedná sa tam o zvýšenie nájmu za prenájom trhových miest, pričom treba upozorniť, že u nás je tento cenník súčasťou všeobecne záväzného nariadenia. To znamená, pokiaľ by sa schvaľovať taký pozmeňujúci návrh, tak sa musí schváliť aj zmena všeobecne záväzného nariadenia a to v jeho bode týkajúcom sa ceny za prenájom trhových miest. Tak isto chcem poukázať na skutočnosť, že čo sa týka, že komisia finančná schválila zvýšenie príjmov mestskej krytej plavárne, tak tam tiež treba na tú skutočnosť poukázať, že jediným oprávneným, kto má kompetenciu zvyšovať, znižovať resp. určovať cenník, je štatutár tejto organizácie a vlastne miestne zastupiteľstvo nemá túto kompetenciu určovať cenník, či už jeho zvýšenie alebo zníženie.

p. Grega, starosta MČ: Ja by som ešte na to nadviazal, že my sme si urobili aj taký prehľad, čo sa týka toho poplatku v jednotlivých mestských častiach za trhové miesta. Máme ho najvyšší zo všetkých mestských častí a tam tak isto treba zvážiť, že totiž menej je niekedy viac. To kritizujeme niekedy aj vládu, že sa zvyšujú dane, že keď bude menej, tak to bude lepšie. To už v starom Ríme vedeli. Čiže naozaj treba veľmi citlivo zvážiť, že či neodženieme tých, ktorí naozaj na to veľmi nemajú a idú tam. Lebo to je služba, to nie je biznis. Proste ten trh, to je služba občanovi. Čo sa týka tej plavárne, áno, tak tam samozrejme ten priestor môže byť na to zvýšenie, ale myslím si, že tiež by mal byť niečím podložený. A minimálne tým, že niečo navyše poskytneme. To znamená, keď bude tá dlažba, keď bude vykurované, keď sa to urobí, tak bude väčší komfort, tak môžem žiadať viac peňazí. Ale nie hneď. To sa veľmi obávam reakcií verejnosti a predovšetkým športových klubov atď. 

p. Petrovčik, poslanec MČ. Faktická poznámka: Ja by som chcel reagovať v podstate ani nie na to, čo ste teraz povedal, ale skôr takú technickú vec, že ja už som asi pred polrokom, myslím, a potom ešte aj pred rokom apeloval, že dajme si do poriadku najprv dom a potom si urobme poriadok. A musím opäť konštatovať, že zase tu nejde stránka úradu. Čiže fakticky idem hlasovať o niečom, čo ani nevidím. Keď sústavne tu nefungujú základné elementárne veci, tak poprosím potom stále na stôl vytlačiť všetko ako v prvotnopospolnej spoločnosti a budeme takto pracovať, lebo neviem čo mám na to povedať. 

p. Till, prednosta miestneho úradu: Chcem povedať toľko, že stránka je funkčná. Žiaľbohu, teraz mi prišla povedať pani Vidová, že vypadla. Je to technický problém, nie je to problém nášho úradu. Všetci viete, že providera máme na tieto veci. To nie je úradník, ktorý pochybil, ale organizácia, ktorá nám túto službu poskytuje. Tak je mi to ľúto. 

p. Trnka, poslanec MČ: Ešte raz by som sa trošku vrátil k tým komisiám. Na finančnej komisii sa dohodlo niečo, akým spôsobom by mal byť pozmenený predložený návrh. Ja si pamätám aj na pár výrokov, že v podstate bude sa robiť tak ako povedia poslanci a tým pádom ja som považoval to, čo sa odhlasovalo na finančnej komisii, tak aj sa bude diať. Neudialo sa. Napriek tomu sme mali predložený tuná aj iný návrh. Navyše je tu aj upravené to, čo sa týka tých materských škôl a tej finančnej komisie. Myslím si, že sme tam mali iné sumy. Čiže ja navrhujem, aby sme počkali i s tými materskými školami do toho druhého, kedy bude to výrubové konanie, alebo neviem ako sa volá presne ten proces. Možno aj tie položky sa ešte okrešú viac a možno to navýšenie nebude až také. Na finančnej komisii sa dohodli tie veci, ktoré už tu boli spomínané. To znamená navýšenie príjmov z trhoviska, navýšenie príjmov z mestskej krytej plavárne a výdavky na Löfflerovu vilu. Čiže tam vzniká, ak sa schváli tento návrh, priestor. Nejakých 36 tisíc by malo ísť do rezervného fondu a z tých 36 tisíc si potom môžeme povedať, že koľko treba dať naozaj na tú druhú prístavbu materskej školy Jarná. Čiže ja v tomto nevidím problém a zároveň chcem oznámiť, že mám tu aj ten návrh, lebo tie work-outové ihriská na finančnej komisii neprešli, lebo bola výhrada, že to nebolo ako keby prerokované v tej druhej komisii, resp. žiadny podklad nebol alebo žiadna diskusia. Avšak z komisie športu bolo aj uznesenie schválené, kde odporúčame zapracovať aj toto do rozpočtu. To nemáme v tomto návrhu. Čiže ja len hovorím, že mám návrh. Čiže asi ho aj predkladám. Týmto pádom to znamená aj pozmeňujúci návrh k tomu, čo vzišlo z finančnej komisie, plus tie dve work-outové ihriská a ešte vždy tam ostane nejakých desať tisíc eur, ktoré môžeme použiť napríklad na tú prístavbu materskej školy Jarná. Čiže ja by som takýmto spôsobom postupoval. 

p. Djordjevič, poslanec MČ. Faktická poznámka: Trhovisko na Dominikánskom námestí nemá bezplatné parkovisko. Chodia tam starší ľudia bez auta. Ľudia s autom nakupujú zeleninu a ovocie v Kauflande alebo v iných obchodných reťazcoch. Čiže chodia tam kupovať chudobní. Dajme tomu, že chudobní. Jednoducho, chodia tam Staromešťania. Zvýšenie cien za stánky môže mať vplyv na dvihnutie cien ovocia a zeleniny a toto Staromešťania určite neocenia. Ďalej sa pýtam. Ktorý ekonóm na svete mi vie zagarantovať to, že ak sa zvýši vstupné na plavárni, tak stúpnu príjmy. Čo ak niektorí prestanú chodiť a celková suma bude nižšia? A nebude zvýšenie tržieb plavárne mať vplyv na dotáciu mesta v roku 2018? Chcem sa ešte opýtať kompetentných. 

p. Hulmečíková, poslanec MČ. Faktická poznámka: Ja len chcem fakticky upriamiť pozornosť na jednu skutočnosť. Na finančnej komisii, na ktorej som tak isto sedela, bolo jasne povedané. Bude predložený návrh ten pôvodný, ktorý predložil pán starosta na finančnú komisiu, pretože tam hovorí sa aj o úpravách v iných položkách, ku ktorým došlo od toho decembra do januára. A druhý pozmeňujúci návrh bude z finančnej komisie. Takže len tieto dva sme momentálne dostali na stôl aj v materiáloch. Hovorím, že ten návrh, ktorý dal pán starosta, hovorí o tom, že poďme, pridajme škôlkam, urobme ich, zavrime to. Skončme a ideme sa pustiť komplexne do Löfflerovej vily. Sú tam aj iné možnosti. Bude treba komplexne rozhodnúť o tej vile. 

p. Grega, starosta MČ: Aby som nezabudol. Ja by som v podstate chcel povedať, lebo nie všetci boli na finančnej komisii. To je môj názor na základe dlhoročných skúsenosti, či už poslanca alebo starostu. Jednoducho niektoré veci keď sa robia, tak sa nemôžu robiť od stola, ale treba to prerokovať aj s tými, ktorých sa to dotýka a treba mať na zreteli aj možný dopad týchto rozhodnutí. To znamená. Tu sa nám jedná o tú úpravu na trhu a na plavárni. Je pravdou, že som povedal, čo si schválite, to si schválite. Ale nie že je mojím právom, ale je aj mojou povinnosťou toto povedať každému kto bude hlasovať, aby si to uvedomil. No a potom uvidíme. Lebo tak to je v živote. Aká bude reakcia verejnosti, či to ocenia alebo či to podporia. Ale nemáme to zatiaľ predrokované. 

p.Blaškovičová, poslankyňa MČ: Ja som sa v podstate veľmi potešila, že konečne možno prídeme dnes k nejakému konsenzu, nebudeme si skákať do vlasov, pretože veci, o ktorých hovorila pani poslankyňa Hulmečíková a pán Roland, ostatní kolegovia, sa mi zdajú absolútne rozumné, zmysluplné. Pozrela som si obidva tie návrhy. Naozaj nerozumiem prečo z finančnej komisie vzišiel tento iný návrh. Ja som hlboko presvedčená, že ten návrh starostu je dobrý a pokiaľ sa týka work-outových ihrísk ... . Mladí kolegovia, iste viete, že spolupracujem s týmito športovcami na projektoch, ktoré robím. Mám s nimi veľmi dobré kontakty. Určite by nebol problém sa stretnúť s našimi majstrami sveta, ktorí by vedeli povedať kto v Košiciach, z ktorých mestských častí, má záujem. Kde by bolo najvhodnejšie takéto ihrisko urobiť. Ale aj tak si myslím, že tých 10 tisíc, ktoré tam v rozpočte sú na športové aktivity, by mohol byť celkom dobrý základ pre takéto ihrisko. Určite aspoň niekoľko prvkov by sa z toho dalo urobiť a v budúcnosti by sa dalo pokračovať. Ak viete, vork-outisti robia napríklad na jednom náradí, na dvoch. Určite by nám radi pomohli. Takže si nemyslím, že treba teraz čosi navyšovať bez toho, aby sme to mali pripravené a premyslené. A čo sa týka škôlok a plavárne, myslím, že takto ako je navrhnutý rozpočet starostom, je dobrý. Mali by sme ho schváliť. Keď by sa podarilo získať nejaké ďalšie financie v priebehu roka, predsa rozpočet vieme zmeniť. Takže ja budem hlasovať za ten rozpočet, ktorý je navrhnutý úradom. 

p. Trnka, poslanec MČ. Faktická poznámka: Len na ozrejmenie, tých 10 tisíc eur, čo ste rozprávali, myslím že ide na iné kultúrne akcie, čo príde z mesta. Ak si dobre pamätám. Myslím, že aj to sme rozprávali na tej športovej komisii, že by mohlo ísť niekde. Čiže aj na základe komisie športovej, sú tam nielen wokr-outové, ale aj fit park prvky. Čiže nie je to len work-out. Ospravedlňujem sa, zabudol som to opomenúť. Ale bolo to uznesenie komisie, čiže rátal som s tým, že ste s tým uznesením oboznámená. Takže išlo o obidve prvky alebo o obidve dva druhy prvkov. Čiže ja v tom nevidím problém žiadny. 

p. Süli, poslanec MČ. Faktická poznámka: Chcem reagovať na pani poslankyňu faktickou poznámkou. Na finančnej komisii sme hovorili o tom, či použijeme z rezervného fondu, kde je 100 tisíc eur, 15 tisíc na tú materskú školu alebo nie. Pán starosta tvrdil, že treba ponechať na rezervnom fonde 100 tisíc eur. Názor niektorých poslancov, aj môj, je, že keď sme v takej tiesni, nebude 100 tisíc na rezervnom, ale bude 80 a máme všetko vyriešené. Stále hovorím. Ešte nemáme záverečný účet na stole. Nevieme ako to dopadne. Budeme múdrejší pri záverečnom účte. Ale keď znížime teraz, môžeme použiť z rezervného fondu len na investičné akcie tých 13 alebo 18 tisíc eur, máme všetko vyriešené, aj druhú materskú školu. Len treba to naznačiť, nijak inak.

p. Grega, starosta MČ: Áno, aj tak sa to dá povedať, že môžeme zobrať, ale ja si myslím, že dobrý hospodár a naša mestská časť za posledné roky, a som na to hrdý, je dobrým hospodárom. Tak v prvom rade tie financie dať tam, kde je to nevyhnutne nutné. Aj keď som na dovolenke, tak len toľko môžem stroviť koľko mám vo vrecku a jednoducho si nebudem dávať na niečo iné a povedať, veď si zoberiem z tej rezervy keby náhodou sa niečo stalo a si kúpim navyše zmrzlinu. To je momentálne prípad niektorých investičných akcií, ktoré tu boli dohodené a nerátalo sa s nimi v tomto roku. O nič iné nejde. Nikto nehovorí, že ich nechce. Len aby sme potom neplakali, aby ste mi vy potom nehovorili, že som neviem čo mal všetko urobiť pre to, aby som vás presvedčil, keď nebudeme mať nič na tom rezervnom fonde. Lebo ten rezervný fond je na to, keď sa niečo stane. Stále sa niečo stať môže. Ja len teraz spomeniem, čo sa týka toho rozpočtu. Keby bol ten rozpočet schválený v decembri, tak sme mohli aj my trošku kľudnejšie pracovať, pretože nikto nepredpokladal, že príde takáto kalamita. My nemáme na to vyčlenené financie. Aj s tým by bolo treba rátať do budúcnosti. Objednávali sme si nejaké UNC-čka, bágriky, atď. Ale tiež len odtiaľ – potiaľ, pretože nemôžeme si dovoliť prekročiť tú jednu dvanástinu. Takže nie je to jednoduché. 

p. Roland, poslanec MČ: Mám viac bodov, ale každý stručne. Ihriská. Minule sme o tom hovorili. Ja v princípe som za to. Je otázka, či naraz vystavať dve alebo postupne, atď. Ale určite som za to, lebo nemôžeme len stále dávať do niečoho, čo nie je pre mládež, na ktorú nadávame, že pije, chlastá a nemá kde chodiť. Okrem toho, týka sa to aj strednej generácie. K výskumu verejnej mienky som nie proti, ale v princípe proti. Vysvetlím. Švajčiari vedia ako sa hlasuje v takýchto prípadoch. Na Slovensku ide o cieľovú skupinu. Čiže keď sa opýtate, polovica, ktorá nemá kde zaparkovať autá, bude chcieť zaparkovať autá, atď. Čiže zase dostaneme patový záver. Ja sa budem pýtať štrnásťročných, každý bude chcieť ihrisko. Potom sa budem pýtať kulturákov a tí každý budú chcieť, ja neviem, Löfflerovu vilu. Tretia vec. Trhovisko. Ja by som sa nebál zvyšovať cenu, ale v rozumnej miere. Myslím si, že je záujem o to a okrem toho, je tam menej takých majiteľov, ktorí nemajú peniaze ako tí, ktorí majú. Ja x krát som sa pýtal. No a kde to vypestujete. Ja nič, ja tu len predávam. Ďalej, server. Ja si myslím. Neviem dokedy je zmluva. Je na čase to začať prehodnocovať, lebo to nie je otázka len jednej veci, ja sa opakovane na to zlostím. Ten Antik. Ľutujem, že ho menujem tu, ale x krát som sa rozčúlil pri tom. Rezervný fond. Ja mám takú otázku. Koľkokrát bol rezervný fond využitý za posledných päť rokov? Lebo aj z toho treba vychádzať. Ak sa to stalo často, potom budem asi za jeho zachovanie. Ale pokiaľ sa to nestalo, tak ja si myslím, že 20 tisíc eur neohrozí rezervný fond. Nejde totiž o zadlžovanie. To je rozdiel, či sa zadlžujeme alebo či je to rezervný fond. Okrem toho, stále a stále sa dajú hľadať aktívne zdroje financií. Čo sa týka zimnej kalamity, tak tam by som chcel povedať len toľko, že nie je to, aj keď viem, že každý na nás nadáva. Je to predsa záležitosť vieme koho. Ja som sa už znížil k tomu, že ja už som volal novinárov na našu ulicu, kde dva dni stál odstavený odhrňovať snehu a nikomu to nevadilo. A aby som si bol istý, že to nie je len miesto, ale že tam stojí, tak som si to nafotil. Je to presne v tej iste čiare dva dni. Keď som už zavolal do Korzára, naraz za hodinu ho odstránili. 

p. Till, prednosta miestneho úradu: Ja ešte také tri skutočnosti k verejnému obstarávaniu materských škôlok. Môžeme ho vyvolať iba vtedy, ak ho máme v rozpočte zakomponované. Čiže, ak peniaze sú narozpočtované, vtedy sa až môže vyvolať verejné obstarávanie. Čiže, rátam. Keď vo februári bude mimoriadne zastupiteľstvo k materským školám a nejaký ďalší týždeň potrebujeme k tomu, aby sa to do EKS dostalo. Ďalší týždeň, pokiaľ to tam stojí. Ďalší týždeň vyhodnotenie. Tak neviem, či sa to vôbec stihne, lebo september 2017 je deadline, keď musíme vlastne vyúčtovať voči ministerstvu školstva všetky výdavky. Čiže toto k tomu. Uvidíme aký rozpočet prejde. Zhruba 15 možno 20 tisíc eur na dofinancovanie ďalšej, druhej materskej školy. A už je naozaj iba na vás, že či sa už aj tá druhá škôlka zrealizuje alebo nie. 

p. Djordjevič, poslanec MČ: Ja som sa v tejto chvíli, v tejto nie že téme, ale v spôsoboch, resp. návrhoch, stratil. Preto sa chcem opýtať pána Trnku. Mne sa výstavba jedného alebo dvoch pozdáva. Aký je jeho návrh? Lebo pán predseda komisie, pán poslanec Süli, povedal, že bola by možnosť aj z rezervného fondu. Mne sa tá možnosť tiež pozdáva boli tam spomenuté aj návrhy za cenu zvyšovania vstupného, resp. na plavárni alebo tržieb na trhovisku. Čiže vlastne aký vlastne aký je tento návrh? A že či by bol on ochotný prekvalifikovať to na návrh Ing. Süliho z rezervného fondu, ale za podmienky vypustenia zvyšovania tržieb a dopadu pre Staromešťanov. 

p. Trnka, poslanec MČ. Faktická poznámka: Prvý návrh je ten z úradu. Druhý návrh je ten, čo vzišiel z finančnej komisie. A ten môj návrh je, vlastne závery z finančnej komisie, plus záver o tom fit park, resp. work-out, ihriskách aj z komisie športu. Čiže môj návrh len kopíruje vlastne to čo je predložené z finančnej komisie, plus to uznesenie z komisie združenej, kde sme hovorili o tých dvoch ihriskách, teda cvičiskách. Ja som dal návrhy len ako keby som zhutnil z toho ... . Na finančnej boli odsúhlasené návrhy na zvýšenie tržieb z trhoviska a z plavárne a zároveň preklasifikovanie finančných prostriedkov na Löfflerovu vilu. 

p. Blaškovičová, poslankyňa MČ: Ja by som sa chcel opýtať kolegov pri ich návrhoch. V ktorom tom vašom návrhu sú tie škôlky? V žiadnom? Len v rezervnom? Keď náhodou ich bude treba? Čiže rekonštrukcia škôlok jedine v návrhu starostu. Áno? Tak potom mi je jasné ako hlasujem. 

p. Bílek, poslanec MČ: Chcem sa opýtať pána kontrolóra. My v rezervnom fonde musíme mať nejaké zo zákona, nie? Nevieš koľko to je Roman? 

p. Grega, starosta MČ: Ja, keď som tu nastúpil, som si osvojil to, čo robil a čím sa hrdil môj predchodca pán Süli, že ten rezervný fond tam je a že sa zbytočne nerozhadzoval. Tak som sa ho snažil. Bol by som nerád, kedy sme išli až pod nejakú takúto hranicu aká bola vtedy. Lebo naozaj nevieme, čo sa môže stať. Idete hlasovať. Tak znova vás poprosím, aby ste sa normálne, naozaj, nad tým zamysleli, že my máme peniaze na škôlky. Chceli sme ich. Všetci ste to sľúbili, keď bola tá porada s riaditeľkami. Máme ten záznam. Mohol som ho tu pustiť, aby som osviežil niektorým, čo hovorili. Takže keď máme tie peniaze, keď sa ich podarilo získať, tak to dokončme a nedávajme tam momentálne to ihrisko, lebo to ihrisko nie je tak dôležité. Na to ihrisko sa totižto neviažu žiadne iné financie. No, niečo sa síce na to viaže. Aha, už mi to začína. Ale nie financie. O tie financie my jednoducho, keď to nedáme, prídeme a to neurobíme. Už nám to nikto nikdy nedá. Ja by som nikdy nikomu už nepožičal, keď prídem a mu to vrátim. Ale na to ihrisko môžeme dať tie financie. Určite na budúci rok alebo ako ste hovorili, alebo ako ste hovorili potom. Nevieme ako sa bude situácia vyvíjať. Ale nie je to viazané na tú čiastku, ktorú musíme urobiť. Čiže v tomto je. Ja si myslím, že by to bolo, pán Trnka, treba prehodnotiť, lebo nikto nepovedal, že to nechce. Len tam naozaj tie financie máme a môžeme o nich prísť. A druhá vec je ešte, že áno, nie je problém schváliť. Tam sa zvýšia tržby, hentam sa zvýšia. Len je ešte otázka, či sa naplnia tie tržby. Či to bude mať taký efekt. A aj za to treba zobrať zodpovednosť. 

p. Süli, poslanec MČ. Faktická poznámka: Reagujem na pani poslankyňu. Jednu materskú školu máme pokrytú. To je v poriadku. V druhom prípade tam nám chýba 14 tisíc eur, keď som dobre vypočítal. Keď teraz to dáme z rezervného fondu, tých 14 tisíc dáme a úrad vypíše súťaž. Dobre hovorím? Možno sa vysúťaží menšia čiastka, než tam je dané a v tom momente už nie je to 14 tisíc, ale menej. Takže ja si osobne myslím, že úrad, ako taký z rezervného fondu ten návrh môže dať kľudne. Nech bude z rezervného fondu. Bude verejná obchodná súťaž. A ukázalo sa. Teraz kde vypísali tú súťaž? Ty si niečo hovoril pán prednosta. A v podstate za menšie finančné prostriedky. To znamená, že tých 14 tisíc, čo nám chýba, to nie je dogma. To je len taký predpoklad. Ale obyčajne v súťaži sa vysúťaží podstatne menej. Možno že aj desať percent. Ja by som sa toho nebál, prosím. Ale na finančnej komisii tento návrh vzišiel. Ja ako predseda som povinný tento návrh dať do zastupiteľstva. Zastupiteľstvo odsúhlasí čo prejde a čo neprejde. Nič iné nemôžem robiť.

p. Roland, poslanec MČ. Faktická poznámka: Nedostal som odpoveď koľkokrát bol použitý rezervný fond za päť rokov. Zaujímalo by ma. Druhá vec je. Vidím ešte ďalšiu cestu. Vôbec nikde nie je povedané, že sa zaväzuje. Buď teraz sa rozhodne alebo bude zase na niektorom z našich zasadaní doplnenie rezervného fondu na pôvodnú hodnotu. To je otázka toho, ak nám vyjdú príjmy z trhoviska, ak nám vyjdú ďalšie zdroje, tak sa doplní rezervný fond. Hotovo. Na sto tisíc. 

p. Grega, starosta MČ: Pani Gáspárová by vám odpovedala.

p. Gáspárová, vedúca referátu rozpočtu a účtovníctva: Rezervný fond za uplynulé dva roky nebol použitý. Tam sme plánovali jeho použitie na kapitálové výdavky. Minulý rok to bolo na Mestskú krytú plaváreň. Nakoľko akcia sa neuskutočnila, tak finančné prostriedky tam ostali. A v predchádzajúcich rokoch tiež keď sa použili, tak bol použitý na financovanie kapitálových výdavkov. 

p. Hanesz, poslanec MČ: Ja by som tiež podporil tú myšlienku použiť tie finančné prostriedky na obstaranie tej druhej prístavby materskej školy z rezervného fondu. Ja si myslím, že to nie je až taká veľká sumu. Nie je to nejaké extrémne veľké riziko. A tiež to doplnenie rezervného fondu na konci roka po zhodnotení hospodárenia opäť bude možné. Bol by som veľmi rád, keby sme tú diskusiu ubrali tak, že všetci chceme, aby tie škôlky riadne fungovali. To, že to v tom návrhu priamo nie je, to neznamená, že my tu ostatní, ktorí z tej finančnej komisie sme vlastne podporili tento návrh, nepodporujeme prístavbu. Ale proste tak to postaviť, že tá prístavba nebude preto, lebo tak to odsúhlasíme návrh finančnej komisie, asi je nesprávna. A druhá vec. Čo sa týka Löfflerovej vily. My sme na začiatku roka 2016 v podstate o tom rozprávali, že prečo my nedávame, nevraciame tie financie, ktoré získavame z prenájmu do Löfflerovej vily. A vtedy sme si sami dali odpoveď, že to urobíme. A teraz, ja si myslím, že je logické, že len chceme dodržať to, čo sme si vtedy povedali. Čo sa týka vork-outových ihrísk, tak tam trošku som tiež samozrejme v rozpakoch, lebo konkrétny technický návrh tu pred nami nie je. Ale to, že to odsúhlasíme, to neznamená, že to zajtra sa ide realizovať. Myslím si, že do toho rozpočtu by sme to mali kľudne zahrnúť a ďalšie technické špecifikácie ... . Veď budeme mať ďalšie rokovania, budeme o tom rozprávať. Zvýšenie cien trhoviska a vstupného do Mestskej krytej plavárne, to je určite veľmi citlivá otázka. To tu bude vnímať verejnosť zrejme najcitlivejšie. A môžeme sa zachovať samozrejme populisticky, že my nechceme nič. Dobre, ale každý žije z nejakých financií. Ja by som bol veľmi rád, keby pán riaditeľ povedal na to svoj názor. Veď počuli sme od kontrolóra, že on vlastne o tom má plnú právomoc rozhodnúť. My môžeme na neho akurát tlačiť. Ale on je právny subjekt. Má právnu subjektivitu, takže on o tom bude rozhodovať. Ja by som pred hlasovaním bol rád, keby povedal na to svoj názor.

p. Hlivák, riaditeľ Mestskej krytej plavárne: Čo sa týka môjho názoru na zvyšovanie tržieb na Mestskej krytej plavárni a zvyšovanie cien, robíme stále všetko pre to, aby sme tie tržby mali čím väčšie a tie príjmy čím väčšie. Tak ako bolo povedané, musím zopakovať, že ten dopad zvyšovania cien, aj keď sa matematicky a štatisticky nejakým spôsobom vypočíta, tak nie je to isté. Zvýšiť ceny sa môžu a aký dopad to bude mať, či to naozaj pri tom konečnom zúčtovaní tie ceny dvihne, sa nevie. Je takým zvykom alebo takým štandardom, že keď sa zvyšujú ceny, tak sa zvykne za to niečo dať tým návštevníkom. Poviem príklad. Ako plánujeme tú rekonštrukciu podlahy, tak v podstate po takejto rekonštrukcii, ktorá nás stojí finančné prostriedky a priamo nie je to prostriedok, ktorý by nám šetril alebo ktorý ... . Ja poviem príklad, ktorý by šetril elektriku, že zaplatíme na elektrike menej a na tom ušetríme, tak vieme to ľuďom zdôvodniť, že áno, dali sme vám tú podlahu, zvýšili sme ten štandard, je tam podlahové kúrenie a z toho dôvodu nejakým percentom dvihneme ten cenník a tým pádom tá verejnosť to zvyšovanie cien akceptuje a nemá z toho pocit, že tie ceny sa dvíhajú. A ľudia to potom vnímajú pozitívne, že je to niečo za niečo. Vidia, že aj niečo sa robí. Takže k tomu vstupnému alebo k tomu zvyšovaniu toho vstupného sa stavajú kladne. Dá sa povedať, včera celý večer som rozmýšľal nad tou otázkou, lebo človek sa môže na to pripravovať mesiac, týždeň, ale až keď príde do toho najtuhšieho alebo deň pred tým, tak si podľa tých situácii čo nastanú do tej doby vie zrátať, že čo sa udialo a dobre hodnotiť situáciu. Myslím si, že to konečné rozhodnutie je v podstate také, z mojej strany, že najprv niečo pre tých ľudí zrobiť a potom následne dvihnúť vstupné.

p. Hulmečíková, poslankyňa MČ. Faktická poznámka: Pán predseda finančnej komisie hovorí, úrad nech zoberie z rezervného fondu. Úrad z rezervného fondu nemôže zobrať nič. Pokiaľ my to tu neschválime, úrad nemôže z rezervného fondu ani halier. Čiže preto ťa prosím, pán predseda, daj takýto návrh. Ťa vyzývam. Hovoril si na finančnej, veď z rezervného nech zoberieme. No daj to ako návrh, že zoberme z rezervného na tú škôlku. Musí to byť zapracované v rozpočte.

p. Grega, starosta MČ: Pán predseda finančnej komisie. Prečo by to dával úrad? Keď my sme sa na tom nejako nedohodli. Ja som povedal, že ja som jednoducho, naozaj som povinný chrániť aj ten rezervný fond, lebo to nie je len tak zo srandy vymyslené. Preto som to nedal. Keď dáte ten návrh, keď schválite, no tak to bude schválené. Len znova hovorím, stále treba myslieť na tie následky, ktoré sa môžu stať. Preto som ja len opakoval, že nie je to nevyhnutné, aby sme momentálne dávali na to ihrisko. Ale asi je.

p. Rácz, poslanec MČ. Faktická poznámka: Keďže fakticky nie sú až také vysoké rozdiely medzi názormi, to sú detaily, pán starosta, ja navrhujem ukončiť diskusiu po tých, ktorí sú prihlásení. Prečítať pozmeňujúce návrhy a potom hlasovať. 

p. Grega, starosta MČ: Kto je za, aby sme ukončili diskusiu po tých, ktorí sú prihlásení?

Hlasovanie č. 4: za – 7, proti – 2, zdržalo sa – 1, nehlasovalo – 0

p. Grega, starosta MČ: Ďakujem, takže dôjde tá diskusia ešte. Ešte pani Gáspárová, lebo musí k tomu povedať niečo k tomu návrhu.

p. Gáspárová, vedúca referátu rozpočtu a účtovníctva: Ešte by som chcela vysvetliť. Pani Hulmečíková v tom materiáli vyčíslila, že chýba na materské školy asi 17 tisíc eur. V pozmeňujúcom návrhu, ktorý predložil pán starosta, je tam navrhnuté 13 445 eur na zvýšenie kapitálových výdavkov na rozšírenie kapacity materských škôl. To je z tých finančných prostriedkov, ktoré sme dostali naviac od mesta Košice. To znamená, že ten rozdiel činí zhruba 4 tisíc eur. Čiže pokiaľ by sa schválil tento návrh, ktorý predkladá pán starosta, tak je tá chýbajúca suma 4 tisíc eur. A tu ešte vlastne môžeme získať nejaké úspory pri verejnom obstarávaní. Prípadne aj tá hodnota drevín, ktorá bola.

p. Grega, starosta MČ: Takže ostane aj vlk celý, aj baran. 

p. Roland, poslanec MČ. Faktická poznámka: Len malá faktická pripomienka, ktorá je ani nie faktická ako skôr literárna. Keď debatujeme o Löfflerovej vile, stále je Löfflerova vila, budova atď. a zabudli sme na podstatu veci. Tá podstata je, že pán Löffler, eventuálne jeho ďalší dediči dali to Starému Mestu. Je to dar jedného z našich najslávnejších rodákov dvadsiateho storočia a myslím, že my sme sa mali k tomu postaviť takýmto spôsobom.

p. Djordjevič, poslanec MČ. Faktická poznámka: Neviem, či vlastne, nikto nereagoval na tú dotáciu mesta, ale že či vie tu niekto zagarantovať, keď stúpnu príjmy z plavárne, čiže vlastne sa navýšia tržby,  plaváreň bude vo väčšom zisku alebo v menšej strate. Vie niekto zagarangovať to, že v roku 2018 nepríde o tú sumu nižšia dotácia z mesta, čím vlastne tento rok niečo vyhráme, lebo si postavíme vork-outové ihriská a pre ďalšie roky budú vyššie tržby zo vstupného a vlastne sa pripravíme každý rok nasledujúci 2018, 2019, atď. o tieto peniaze z dotácie mesta. Lebo viem, že je tam združená dotácia, ktorá ide aj na Löfflerovu vilu, ale nikto tu nevie zagarantovať, že na meste sú tak sprostí, že si nebudú pozerať príjmy z našej plavárne. Naozaj, ako tu bolo povedané, dajte ten návrh, keď chcete z rezervného fondu. 

p. Grega, starosta MČ: Ešte pred tým hlasovaním. Ten návrh, ktorý dávam, znova opakujem, je taký, že nebudeme musieť siahnuť na ten rezervný fond. Aby ste boli pri tom hlasovaní, aby ste to mali na pamäti. Áno, toto nevie nikto zaručiť. Chcem len jednu vec povedať. Viete, my si tu hráme, alebo podaktorí hrajú také svoje malé hry tu a okolo nás sa hrá jedna veľká hra. Vo februári sa bude schvaľovať ten počet tých mestských častí alebo vlastne to prenesenie, že národná rada poverí mesto. Takže vôbec nie je isté čo bude, ako bude. Tak bude. Vyhlasujem prestávku v rokovaní. 

p. Grega, starosta MČ: Prosím prezentujte sa a pokračujeme. Poprosím prečítať návrhy na uznesenie. 
 
p. Süli, poslanec MČ a člen návrhovej komisie. V prestávke sme sa snažili dopracovať k nejakému kompromisu. Dopracovali sme sa k trom návrhom, kde sme asi vedeli vyriešiť problém, ktorý nás tu ťaží. Treba ešte jednu vec povedať. Po tých troch návrhoch, keď tieto tri návrhy prejdú, vlastne sú to štyri návrhy, ale štvrtý nie je reálny. Ale po tých troch návrhoch asi urobíme päťminútovú prestávku, aby pani vedúca finančného oddelenia vedela nasčítať tie naše zmeny, aby sme vedeli ako celok odsúhlasiť rozpočet. Bude prvý návrh. Návrh na uznesenie: Miestne zastupiteľstvo mestskej časti Košice-Staré Mesto navrhuje zvýšiť bežné príjmy o 36 500 €. V tom Príjmy z prenájmu trhoviska + 5 000 € a príjmy Mestskej krytej plavárne + 31 500 €.  A príjmové finančné operácfie z prevodného rezervného fondu – 36 500 €. To znamená, že nepoužijeme rezervný fond. 

p. Grega, starosta MČ: Prosím hlasujte.

Hlasovanie č. 5: za – 7, proti – 0, zdržalo sa – 2, nehlasovalo – 0

p. Grega, starosta MČ: Uznesenie bolo schválené. 

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto v položke 6.1 Bežné výdavky -24 500 € a presunúť túto čiastku na podpoložku 6.2. Podporná činnosť + 24 500 €. Na vysvetlenie. To je úspora mzdy zástupcu. A tieto použiť na opravu strechy Löfflerovej vily.

p. Grega, starosta MČ: Prosím hlasujte.

Hlasovanie č. 6: za – 9, proti – 0, zdržalo sa – 0, nehlasovalo – 0

p. Grega, starosta MČ: Uznesenie bolo schválené. 

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto schvaľuje pozmeňujúci návrh k návrhu programového rozpočtu mestskej časti Košice-Staré Mesto na rok 2017 v takomto znení: 
Bežné príjmy
Transfery od mesta Košice							+ 26 003 €
Bežné výdavky
Podprogram 1.8. Zveľaďovanie verejných priestranstiev			+ 9 103 €
Podprogram 3.2. Športové podujatia						+ 3 455 €

Kapitálové výdavky
Podprogram 2.1. Materské školy					         + 13 445 €

p. Grega, starosta MČ: Prosím hlasujte.

Hlasovanie č. 7: za – 8, proti – 0, zdržalo sa – 1, nehlasovalo – 0

p. Grega, starosta MČ: Uznesenie bolo schválené. 

p. Süli, poslanec MČ a člen návrhovej komisie. Výstavba dvoch vonkajších cvičísk pre dospievajúcu mládež (prvky vork-out/fit parku)  + 26 500. Pokiaľ momentálne to nejde ani do súťaže, ani do ničoho, tento návrh prerokujeme po schválení záverečného účtu a vývoja, čo sa týka výstavby a súťaže na výstavbu materských škôl. Skôr to nevieme urobiť, lebo to nie je kryté žiadnymi finančnými prostriedkami. 

p. Grega, starosta MČ: Prosím hlasujte.

Hlasovanie č. 8: za – 8, proti – 0, zdržalo sa – 1, nehlasovalo – 0

p. Grega, starosta MČ: Uznesenie bolo schválené. 

p. Süli, poslanec MČ a člen návrhovej komisie. Už je napočítané. Budeme hlasovať o celku. Návrh na uznesenie: Miestne zastupiteľstvo mestskej časti Košice-Staré Mesto schvaľuje rozpočet mestskej časti Košice-Mesto na rok 2017 v predloženom znení:
	bežné príjmy	3 990 776 €
	bežné výdavky	3 731 965 €
	kapitálové príjmy	0 €
	kapitálové výdavky	694 811 €
	príjmové finančné operácie	473 500 €
	výdavkové finančné operácie	37 500 €
	príjmy spolu	4 464 276 €
	výdavky spolu	4 464 276 €

p. Grega, starosta MČ: Prosím hlasujte.

Hlasovanie č. 9: za – 9, proti – 0, zdržalo sa – 0, nehlasovalo – 0

p. Grega, starosta MČ: Uznesenie bolo schválené. 

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto berie na vedomie rozpočet mestskej časti Košice-Staré Mesto na roky 2018 a 2019 v predloženom znení.

p. Grega, starosta MČ: Prosím hlasujte.

Hlasovanie č. 10: za – 8, proti – 0, zdržalo sa – 0, nehlasovalo – 1

p. Grega, starosta MČ: Uznesenie bolo schválené. 

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto starostu mestskej časti Košice-Staré Mesto podľa ustanovenia § 11 ods. 4b) zákona č. 369/1990 Zb. o obecnom zriadení v platnom znení a § 14 ods. 3d) zákona č. 401/1990 Zb. o meste Košice v platnom znení na vykonávanie zmien rozpočtu v tomto rozsahu:
a)	rozpočet o zmeny v účelových dotáciách a grantoch,
b)	vykonať úpravu rozpočtu výdavkov u vlastných organizácií o dosiahnuté vyššie príjmy oproti schválenému rozpočtu,
c)	vykonať nevyhnutné úpravy v rámci celkových výdavkov schválených miestnym zastupiteľstvom v rozsahu do 15 % rozpočtu príslušného programu programového rozpočtu a  v rámci celkových príjmov schválených miestnym zastupiteľstvom v rozsahu do 15 % rozpočtu príslušnej kategórie príjmov podľa platnej rozpočtovej klasifikácie.

p. Grega, starosta MČ: Prosím hlasujte.

Hlasovanie č. 11: za – 8, proti – 0, zdržalo sa – 1, nehlasovalo – 0

p. Grega, starosta MČ: Uznesenie bolo schválené. 

Bod č. 5
Pokračovanie rokovania miestneho zastupiteľstva o prerušenom bode z XIV. zasadnutia zo dňa 15.12.2016 – Žiadosti o poskytnutie finančnej dotácie na I. polrok 2017.

p. Grega, starosta MČ: Otváram rozpravu. Pokiaľ sa nikto nehlási, uzatváram rozpravu. Poprosím prečítať návrh na uznesenie.

p. Süli, poslanec MČ a člen návrhovej komisie. Čo sa týka týchto dotácií, navrhujem per partes hlasovali. Budeme jednotlivo hlasovať, lebo možno niekto súhlasí s jedným a nesúhlasí s druhým. 

p. Grega, starosta MČ: Je všeobecný súhlas? Áno.

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto schvaľuje poskytnutie finančnej dotácie z rozpočtu mestskej časti Košice-Staré Mesto vo výške 1 000,- Eur žiadateľovi Verejná knižnica J. Bocatia, Hlavná       č. 48, 042 61 Košice, IČO: 31 29 7838 na projekt „Príjemné leto v tieni kvalitných kníh“.

Hlasovanie č. 12: za – 8, proti – 0, zdržalo sa – 0, nehlasovalo – 1

p. Grega, starosta MČ: Uznesenie bolo schválené. 

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto neschvaľuje poskytnutie finančnej dotácie z rozpočtu mestskej časti Košice-Staré Mesto vo výške 1 000,- Eur žiadateľovi Športový klub polície Košice, Kuzmányho 8, 040 01 Košice-Staré Mesto, IČO: 005 945 12 na športovú prípravu plavcov.

Hlasovanie č. 13: za – 5, proti – 1, zdržalo sa – 3, nehlasovalo – 0

p. Grega, starosta MČ: Uznesenie bolo schválené. 

Bod č. 5/A
Doručená petícia – žiadosť o realizáciu plánovanej výstavby podzemného garážového domu na Kuzmányho sídlisku v Košiciach.

p. Grega, starosta MČ: Otváram rozpravu.

p. Trnka, poslanec MČ: Ja sa len chcem spýtať. V dôvodovej správe je napísané: „Doručená petícia bola čiastočne postúpená mestu Košice“ atď. Čiže ja sa len chcem spýtať, čo to znamená, že čiastočne postúpená a či tamtá predtým, čo bola proti výstavbe, či bola úplne postúpená alebo tiež len čiastočne. 

p. Grega, starosta MČ: Pán doktor Bilčak. Môžete?

p. Bilčak, vedúci oddelenia právneho a personálneho: K otázke odpoviem nasledovne. Aj predošlá petícia bola postúpená čiastočne na mesto Košice, keďže stavebné a územné konanie patrí pod gesciu mesta Košice. Tak ako predošlá petícia, tak aj táto je predmetom rokovania miestneho zastupiteľstva a to k nemu príjme uznesenie. Táto predmetná petícia, ktorá je programom rokovania, bola smerovaná aj priamo na miestne zastupiteľstvo. Tak preto je dôležité sa ňou zaoberať a prijať rozhodnutie. Samozrejme len tej časti, ktorá sa týka prenájmu tej plochy na daný účel. Takže preto aj to uznesenie, ktoré je predložené vám ako návrh, vychádza z toho, že momentálne stále platí uznesenie z roku 2014, kde stále bol schválený zámer a sú stále platné výsledky verejnej obchodnej súťaže na výstavbu podzemného garážového domu. 

p. Süli, poslanec MČ: Na ostatnom riadnom zastupiteľstve sme požiadali pána hlavného kontrolóra, aby urobil nám jeden chronologický dokument ako to bolo so súťažou, výsledkom súťaže, ako to bolo oznámené a dátumy by sme prosili. V akom stave je tento materiál? Ja by som žiadal, aby to bolo v písomnej podobe. Dobre? Nie teraz. Ale či sa na tom robí, lebo to je jeden dôležitý moment, o čo sa môžeme oprieť, aby sme sa nedostali zase do takých problémov, kde by nám hrozila nejaká žaloba. 

p. Djordjevič, poslanec MČ: V úvode budem reagovať na predsedu komisie výstavby. Pokiaľ mám správne vedomosti, nech ma kontrolór alebo právnik opravia, ale že už dnes v tejto dobe neexistuje riadne a mimoriadne zastupiteľstvo, že tento pojem stratil platnosť. Preto by som vás poprosil do budúcna. Ak budete požiadaný niekým z úradu, že máte zaradiť túto petíciu ako program rokovania vašej komisie, neodmietajte to s tým, že bavíme sa iba o rozpočte, lebo to nie je už tak. Takže všetky body do zastupiteľstva treba prerokovať. To je len pripomienka. A čo sa týka mojej požiadavky na úrad. Je taká, to som hovoril už aj naposledy. Na ostatnom mestskom zastupiteľstve ste mali možnosť vidieť ako obrovskú petíciu mesto behom mesiaca spracovalo. Bolo tam vyše 17 tisíc podpisov. Presne napísali koľko bolo obyvateľov Košíc, koľko bolo Staromešťanov. Tak isto poprosím, keď budú tak závažné petície, aby sme o ich relevantnosti ... . Áno, ústava umožňuje všetkým občanom podpísať sa pod petíciu. Tak isto ako teraz niekoho jeduje, že primátor Raši s dvojnásobným náskokom vyhral anketu Košičan roka. A už na jednej strane, tí, ktorí chceli, aby Vranovčania sa v lete podpisovali pod petíciu, tí istí ľudia dnes na Facebooku riešia to, že Raši vyhral vďaka Prešovčanov. Ale pre mňa ako poslanca mestskej časti, kde zasiahnem niekomu do súkromia, lebo naozaj, tento dvor, ja zasiahnem niekomu do súkromia, že mu tam na rok urobím stavbu. A na ďalších 30 alebo 50 rokov tam bude zvýšená plynatosť z áut atď. Sú to závažné rozhodnutia. A ja o relevantnosti petície budem vedieť iba tak, keď bude rozbor. Koľko ľudí je zo zóny šesť. Toto je konkrétne sedmička. Koľko je podpisov. Napríklad tu je 345 podpisov, ale keďže som túto petíciu k nahliadnutiu, viem, že viac ako 95 percent je zo zóny sedem, resp. šesť, sedem, osem. Čiže súvisiace s touto zónou. Predchádzajúca petícia mala cez 400 podpisov, ale bola 70 mimo Starého Mesta. Ja viem, že to bude nejakému úradníkovi, napríklad aj tomu pánovi Šarockému, alebo niekomu, doktor Bilčak, zaberie to čas. Ale je to z profesionálneho hľadiska oveľa lepšie, keď je rozbor petície urobený a my sa potom naozaj ľahšie vieme rozhodovať, keď vieme, že sa vyjadrili iba ľudia z tejto lokality alebo sa zbierali podpisy. Napríklad ako aj teraz v tej ankete na železničnej stanici. 

p. Grega, starosta MČ. Pokiaľ sa nikto nehlási, poprosím prečítať návrh na uznesenie. 

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto 
1/ berie na vedomie
doručenú petíciu zo dňa 15.12.2016 – žiadosť o realizáciu plánovanej výstavby podzemného garážového domu na Kuzmányho sídlisku v Košiciach.
2/ konštatuje,
že mestská časť Košice-Staré Mesto postupuje v súlade s uznesením Miestneho zastupiteľstva mestskej časti Košice-Staré Mesto č. 311 zo dňa 9.6.2014.
 
Hlasovanie č. 14: za – 9, proti – 0, zdržalo sa – 0, nehlasovalo – 0

p. Grega, starosta MČ. Uznesenie bolo schválené. 

K bodu č. 6/ Záver 

p. Grega, starosta MČ: Uzatváram XV. rokovanie miestneho zastupiteľstva a ďakujem za účasť. 

V Košiciach, 24.01.2017

Zapísala: Mária Vidová 

Overovatelia zápisnice: 	Michal Djordjevič    		Podpísal dňa 6.2.2017
			
				MUDr. Róbert Roland	Podpísal dňa: 7.2.2017					

Mgr. Karol Till 					Mgr. Ľubomír Grega
    prednosta Miestneho úradu 			            starosta mestskej časti
mestskej časti Košice-Staré Mesto 				   Košice-Staré Mesto

Podpísal dňa: 8.2.2017					Podpísal dňa: 8.2.2017

Schválený program:

1.	Otvorenie a schválenie programu
2.	Určenie overovateľov zápisnice
3.	Voľba návrhovej komisie
4.	Návrh programového rozpočtu mestskej časti Košice-Staré Mesto na roky 2017 - 2019
5.	Pokračovanie rokovania miestneho zastupiteľstva o prerušenom bode z XIV. zasadnutia zo dňa 15.12.2016 – Žiadosti o poskytnutie finančnej dotácie na I. polrok 2017
5/A Doručená petícia – žiadosť o realizáciu plánovanej výstavby podzemného garážového domu na Kuzmányho sídlisku v Košiciach
6.	Záver